ערב ערב באילת

**ערב ערב באילת** הוא מקומון ישראלי היוצא לאור בעיר אילת מאז 18 בפברואר 1962. העיתון מסקר את העיר אילת ואת יישובי המועצה האזורית חבל אילות, ונחשב למקומון הוותיק בישראל היוצא לאור ברציפות.

העיתון נוסד בידי בני הזוג **יצחק ופועה נועם**, על רקע מיעוט הסיקור של אילת בעיתונות הארצית בראשית שנות ה־60. לצד המהדורה המודפסת פועלת המערכת גם במרחב הדיגיטלי, באמצעות אתר החדשות **יום יום באילת** ונוכחות ברשתות החברתיות.

## תולדות העיתון
ממוזער|העיתון בחגיגות שנתיים, שנת 1964המקומון נוסד באילת ב־18 בפברואר 1962. הקמתו באה על רקע תנאי הריחוק הגאוגרפי של אילת ומיעוט הסיקור שלה באמצעי התקשורת הארציים באותה תקופה.

בראשית שנות ה־60 הפיץ בית התרבות של אילת דף סטנסיל שבועי ובו אירועי התרבות בעיר. הדף שוכפל ידנית והופץ בנקודות מפגש בעיר. יצחק נועם ושותפו הציעו להפיק את הדף עבור בית התרבות, בתמורה לזכות למכור סביבו שטחי פרסום לעסקים מקומיים. יוזמה זו הייתה הבסיס להקמת "ערב ערב באילת".

הגיליון הראשון של העיתון היה דף נייר מקופל לשלושה חלקים. כבר מן הגיליונות הראשונים החל העיתון לשלב גם תכני מערכת וידיעות חדשותיות, ובהמשך התרחב לגיליון שבועי בן עשרות עמודים.

בשנותיו הראשונות הודפס העיתון בבית דפוס מקומי בשם "סירונית". עם גדילת תפוצתו והרחבת הפורמט שלו הועברה ההדפסה לבתי דפוס גדולים יותר במרכז הארץ. כיום מודפס העיתון בדפוס החדש בראשון לציון ומועבר לאילת דרך כביש הערבה.

## המייסדים
מייסדי העיתון הם בני הזוג **יצחק ופועה נועם**, שנמנו עם ותיקי אילת. יצחק נועם הגיע לראשונה לאילת בשנת 1949, לאחר מבצע עובדה, כחייל ביחידת הסיור של אריאל שרון. בשנת 1957 עבר להתגורר בעיר עם רעייתו פועה, שהייתה מורה בבית הספר הראשון באילת.

יצחק נועם שימש במשך השנים גם סופר עיתון *[[הארץ]]* באילת, כתב עיתון *[[דבר (עיתון)|דבר]]* וכתב *[[קול ישראל]]* בעיר, עד ראשית שנות ה־90. פועה נועם שימשה לאורך השנים כמנכ"לית העיתון, ולצד זאת פעלה גם בתחומי החינוך, התרבות והעשייה הציבורית בעיר.

## עורכים וניהול
עורכו הראשון של העיתון היה יצחק נועם, שערך אותו עד שנת 1995.

בין השנים 1995–2000 שימש **רותם נועם** כעורך העיתון. בין השנים 2000–2012 שימש **ראובן זלץ** כעורך. בין השנים 2012–2017 שימש **עומר כרמון** כעורך. משנת 2017 משמש שוב **עו"ד רותם נועם** כעורך העיתון.

בשנת 2004 העבירו המייסדים את ניהול העיתון לילדיהם. רותם נועם משמש כעורך העיתון, **זיוית אמיתי** משמשת כמנכ"לית, ו**יצחק נועם** משמש כיום כיו"ר ההנהלה.

## פרשת רישיון העיתון
בשנת 2001 פרסם משרד הפנים הודעה שלפיה מתנהל "ערב ערב באילת" ללא רישיון כנדרש לפי פקודת העיתונות המנדטורית משנת 1933. הדרישה להצגת הרישיון נולדה בעקבות שאלות עיתונאיות שהפנה המקומון למשרד הפנים בנוגע לליקויים שנמצאו בתחומי אחריותו באילת. ההודעה על סגירת העיתון נשלחה לכלי תקשורת בישראל ופורסמה גם בקול ישראל ובתחנת הרדיו "קול הים האדום" באילת.

בהמשך התברר כי למקומון היה רישיון בתוקף מאז שנת 1964, אולם עותק ממנו אבד בשריפה שפרצה במשרדי המערכת בשנות ה־90. טעותו של משרד הפנים, לפי הודאתו, נבעה מכך שבדיקת הרישיון נעשתה במאגריו הממוחשבים בלבד, הכוללים נתונים החל משנות ה־80.

בעקבות הפרשה הגישו בעלי העיתון תביעת רשלנות נגד משרד הפנים. בשנת 2009 הסתיימה הפרשה בהסכם פשרה שקיבל תוקף של פסק דין, ובמסגרתו הודתה המדינה בטעותה ופיצתה את העיתון בסכום של 90,000 ש"ח.

## פעילות דיגיטלית
בשנת 2003 עלתה המהדורה המקוונת של העיתון לרשת האינטרנט. האתר כלל ארכיון כתבות דיגיטלי ומהדורות מקוונות של גיליונות העיתון, ובהמשך התרחבה פעילותו גם לעדכוני חדשות שוטפים.

כיום פועלת הפלטפורמה הדיגיטלית של המערכת תחת השם **"יום יום באילת"**, המלווה את המהדורה המודפסת ומפרסמת חדשות מקומיות, כתבות ועדכונים שוטפים. הארכיון המקוון של העיתון כולל חומרים משנת 2003 ואילך.

למערכת נוכחות גם ברשתות החברתיות, ובהן עמוד פייסבוק שלו עשרות אלפי עוקבים, וכן קבוצות ווטסאפ וטלגרם לעדכוני חדשות מקומיות.

## תפוצה ופעילות מערכתית
"ערב ערב באילת" מופץ מדי יום חמישי בכ־13,500 עותקים בנקודות הפצה ובתיבות דואר ברחבי העיר. לאורך השנים פעל העיתון כגוף תקשורת משפחתי עצמאי, שאינו חלק מרשתות התקשורת הארציות.

במהלך השנים עבדו בעיתון עיתונאים ואנשי תקשורת אחדים, שחלקם המשיכו בהמשך לתפקידים בכירים בתקשורת הארצית, בהם **אמנון נדב** ו**[[יעקב ארז (עיתונאי)|יעקב ארז]]**.

## פרסומים ומיזמים נוספים
לצד השבועון פועל בית ההוצאה לאור של העיתון, שהרחיב לאורך השנים את מגוון פרסומיו. מאז 2004 הוציא לאור שורה של מגזינים שנתיים בנושאים שונים, ובהם עיצוב הבית, אוכל ומסעדנות, הורות וילדים, חתונות ואירועים, תשבצונים ולימודים.

בשנת 2005 החל לצאת לאור גם מדריך התיירות של אילת, שפורסם בכמה שפות.

בין השנים 2007–2020 יצא לאור המקומון החינמי **"מה נשמע באילת"**, שחולק בתיבות הדואר בעיר. בנוסף הפעילה המערכת את אתר ההיכרויות המקומי **Sea Of Love**, שפעל בין השנים 2005–2023.

בין השנים 2014–2022 היה "ערב ערב באילת" שותף פרימיום של **Zap Group**.

## פעילות ציבורית וקהילתית
לאורך השנים היה העיתון מעורב גם בפעילות קהילתית וציבורית בעיר אילת. בין היתר העניק חסויות לאירועי ספורט, נוער ותרבות, והיה שותף ליוזמות חברתיות ולפעילויות התרמה למען עמותות ומוסדות מקומיים.

העיתון היה מעורב גם במאבקים ציבוריים וסביבתיים בעיר, ובהם מאבקים שנגעו לדקלי הדום ולכלובי הדגים במפרץ אילת.

## הוקרה
בשנת 2014 נבחר "ערב ערב באילת" על ידי הערוץ הראשון כאחד האירועים המשמעותיים בתולדות מדינת ישראל, במסגרת משדר מיוחד ליום העצמאות בהנחיית יהונתן גפן.

בשנת 2026 הוענק ליצחק נועם אות מפעל חיים, על היותו חלוץ העיתונות המקומית בישראל ועל פועלו כמייסד "ערב ערב באילת".

## קישורים חיצוניים
** אילת מעניקה אות מפעל חיים לחלוץ העיתונות המקומית – יצחק נועם, באתר *יום יום באילת*

* אתר המקומון באינטרנט.
* 
* "רחלי אבידוב - פרס פראט" תחרות קרן פראט לעיתונות סביבתית: סרטון המועמדות של כתבת ערב ערב רחלי אבידוב
* 
* "דף ריכוז לינקים לכתבות עיתונות שונות העוסקות בערב ערב באילת
* 
* 
* 
* 

## הערות שוליים

קטגוריה:ישראל: שבועונים
קטגוריה:אילת: תרבות
קטגוריה:מקומונים